

VLADA REPUBLIKE HRVATSKE

Zagreb, 24. listopada 2019.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Izvještaj o radu Agencije za obalni linijski pomorski promet za 2018. godinu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), a u vezi s člankom 20. točkom 10. Zakona o prijevozu u linijskom i povremenom obalnom pomorskom prometu (Narodne novine, br. 33/06, 38/09, 87/09, 18/11, 80/13 i 56/16), Vlada Republike Hrvatske je na sjednici održanoj \_\_\_\_\_\_\_\_\_\_\_ 2019. godine donijela

**Z A K L J U Č A K**

Prihvaća se Izvještaj o radu Agencije za obalni linijski pomorski promet za 2018. godinu, koji je donijelo Upravno vijeće Agencije za obalni linijski pomorski promet na sjednici održanoj 10. svibnja 2019. godine.

Klasa:

Urbroj:

Zagreb, \_\_\_\_\_\_\_

PREDSJEDNIK

mr. sc. Andrej Plenković

**O B R A Z L O Ž E N J E**

Agencija za obalni linijski pomorski promet (u daljnjem tekstu: Agencija) je neprofitna pravna osoba osnovana 2006. godine temeljem Zakona o prijevozu u linijskom i povremenom obalnom pomorskom prometu (Narodne novine, br. 33/06, 38/09, 87/09, 18/11, 80/13 i 56/16, u daljnjem tekstu: Zakon). Sukladno odredbama Zakona osnivač Agencije je Republika Hrvatska, a osnivačka prava ostvaruje Vlada Republike Hrvatske.

Najznačajnije djelatnosti Agencije su obavljanje poslova u vezi s dodjelom prava na obavljanje usluga javnog prijevoza, uspostava informatičkog sustava javnog prijevoza i ostvarivanje prava na povlašteni prijevoz koje obuhvaćaju sljedeće poslove:

- kao javne ovlasti u vezi s dodjelom prava na obavljanje usluge javnog prijevoza obavlja pripremne radnje i provodi postupak za dodjelu tih prava, donosi odluke o davanju koncesije odnosno odluke o izboru najpovoljnijeg ponuditelja na državnim linijama (linijama od općeg gospodarskog interesa za Republiku Hrvatsku), sklapa ugovore o koncesiji za obavljanje javnog prijevoza i ugovore o obavljanju javnog prijevoza (ugovori o javnoj usluzi), daje suglasnost na prijenos ugovora o javnoj usluzi, daje odobrenje za zamjenski brod, utvrđuje najviši iznos cijena usluge javnog prijevoza s obvezom javne usluge te obavlja ostale poslove kao davatelj koncesije odnosno javni naručitelj

- daje prethodnu suglasnost na odluke o županijskim, međužupanijskim i lokalnim linijama koje ustanovljavaju županije, gradovi i općine kojima se poboljšava pomorsko prometno povezivanje naseljenih otoka i naselja na kopnu, otoka međusobno ili povezivanje naselja na kopnu na području jedne ili više općina, gradova ili županija

- daje prethodnu suglasnost o povećanoj učestalosti prijevoza na državnim linijama koje finaciraju jedinice lokalne i regionalne samouprave iz svojih proračuna

- daje suglasnost za obavljanje javnog linijskog prijevoza bez obveze javne usluge

- daje suglasnost, objedinjava i objavljuje redove plovidbe

- kao javne ovlasti nadziranje ispunjavanja uvjeta utvrđenih Pravilnikom o uvjetima koje mora ispunjavati brod i brodar za obavljanje međunarodnog linijskog pomorskog prometa (Narodne novine, br. 130/06 i 83/13) i davanja suglasnosti na redove plovidbe u međunarodnom linijskom pomorskom prometu kao javne ovlasti

- provodi Uredbu (EU) broj 1177/2010

- kao javne ovlasti osigurava uspostavu i upravljanje informatičkim sustavom javnog prijevoza, izdavanjem otočnih iskaznica za putnike i vozila te vinjete za vozila u okviru ostvarivanja prava na povlašteni prijevoz, a za ostale putnike evidentiranjem izdanih karata te nadzire njihovo provođenje

- kao javne ovlasti kontinuirano nadziranje odluka i ugovora o javnim uslugama i njihovog izvršavanja, što uključuje i plaćanje naknade za obavljanje javne usluge.

Na temelju članka 20. točke 10. Zakona, Upravno vijeće Agencije donosi godišnji izvještaj o radu i upućuje ga Vladi Republike Hrvatske radi prihvaćanja.

Agencija je dostavila Ministarstvu mora, prometa i infrastrukture Izvještaj o radu Agencije za obalni linijski pomorski promet za 2018. godinu, koje je prihvatilo Upravno vijeće Agencije na svojoj 44. sjednici, održanoj 10. svibnja 2019. godine, broj: 1215-44-5/19.

Izvještajem je obuhvaćeno cjelokupno poslovanje Agencije u 2018. godini, a osobito predmet poslovanja i zakonska regulativa istog, opći akti Agencije, ustrojstvo i tijela Agencije kao i rad Upravnog vijeća. Obuhvaćeni su i podaci o prostorima koje Agencija koristi, kao i transparentnost poslovanja koja je osigurana dostupnim informacijama na službenim stranicama Agencije.

U odnosu na poslovanje Izvještajem je zasebno razrađeno područje usluge javnog prijevoza kao usluge od općeg gospodarskog interesa te informatički sustav javnog prijevoza (SEOP - sustav evidencije otočnih prava) koji je Agencija uspostavila i u njenom je vlasništvu, a kojim se omogućava korištenje prava određenih kategorija putnika i vozila na povlašteni prijevoz, kao i kadrovska struktura Agencije u 2018. godini.

Financijski izvještaj Agencije za 2018. godinudetaljno je prikazan kroz Izvješće o realizaciji financijskog plana za 2018. godinu te kroz godišnje financijske izvještaje za 2018. godinu (Bilanca stanja na dan 31. prosinca 2018. godine i Izvještaj o prihodima i rashodima, primicima i izdacima za razdoblje od 1. siječnja do 31. prosinca 2018. godine).

Prihodi poslovanja ostvareni u 2018. godini iznose 316.321.223 kuna od čega je 315.523.747 kuna primljeno iz Državnog proračuna Republike Hrvatske.

Rashodi poslovanja ostvareni u 2018. godini iznose 316.280.147 kuna, a odnose se na poslovanje Agencije za obalni linijski pomorski promet, na obnovu voznog parka (leasing, registracija i održavanje), na potpore brodarima za obavljanje prijevoza u obalnom linijskom pomorskom prometu, te na informatizaciju obalnog linijskog pomorskog sustava.

U 2018. godini ostvaren je višak prihoda u iznosu od 41.076 kuna, s prenesenim manjkom iz 2017. godine ostvareni poslovni rezultat je manjak prihoda u 2018. godini i iznosi 147.990 kuna.

Pored financijskog izvještaja Agencije, prikazane su i uplate u državni proračun Republike Hrvatske izvršene od strane brodara i korisnika povlaštenog prijevoza.

Brodari koji su održavali linije na kojima su prihodi od pružanja usluga veći od troškova koji su nastali kao posljedica obveze pružanja javnih usluga (profitabilne linije) u državni proračun u 2018. godini uplatili su 5.466.704,03 kuna s osnova promjenjive naknade za koncesiju i 230.000 kuna s osnova fiksne naknade za koncesiju. Brodari koji su obavljali linije bez obveze javne usluge (tkz. sezonske) na ime naknade u 2018. godini u državni proračun uplatili su sredstva u iznosu od 457.044,48 kuna.

Na uplate u državni proračun iz nadležnosti poslova Agencije odnose se i plaćanja za izdavanje otočnih iskaznica za povlašteni prijevoz, i u 2018. godini s te osnove uplaćeno je 922.255,00 kuna.

S osnova povrata prekomjerno isplaćenih potpora brodari koji obavljaju javni prijevoz kao uslugu od općeg gospodarskog interesa u državni proračun u 2018. godini uplatili su sredstva u ukupnom iznosu od 12.721.478,01 kuna.